b'\n_START_ARTICLE_\nOhjevirhe\n_START_PARAGRAPH_\nOhjevirhe eli informaatiovirhe on tuotteen k\xc3\xa4ytt\xc3\xb6ohjeessa oleva tai markkinoinnissa k\xc3\xa4ytetty v\xc3\xa4\xc3\xa4r\xc3\xa4 tai kertomatta j\xc3\xa4tetty tieto. Ohjevirheet voidaan luokitella negatiivisiksi tai positiivisiksi ohjevirheiksi. Negatiivinen ohjevirhe tarkoittaa, ett\xc3\xa4 tuotteen turvallisuuspuute aiheutuu kertomatta j\xc3\xa4tetyst\xc3\xa4 seikasta, joka olisi pit\xc3\xa4nyt ilmaista k\xc3\xa4ytt\xc3\xb6ohjeessa tai varoituksena. Positiivinen ohjevirhe tarkoittaa, ett\xc3\xa4 tuotteen markkinoinnissa tai k\xc3\xa4ytt\xc3\xb6ohjeessa on annettu virheellisi\xc3\xa4 tietoja tuotteesta tai sen k\xc3\xa4yt\xc3\xb6st\xc3\xa4. Tuotevastuulain (694/1990, 3 \xc2\xa7) mukaan korvausvelvollisuus voi synty\xc3\xa4 ohjevirheen perusteella. Ohjevirhe on esimerkiksi vaatteeseen liitetty virheellinen pesuohje. Jos vaate virheen vuoksi v\xc3\xa4rj\xc3\xa4\xc3\xa4 pesussa muita vaatteita, syntyy korvattava tuotevahinko.'